जिसकी गेंदबाजी मजबूत होगी, वह फायदे में रहेगा : द्रविड़  
राहुल द्रविड़ का मानना है कि भारत और इंग्लैंड के बीच आगामी टेस्ट शृंखला में जिस टीम का भी गेंदबाजी आक्रमण मजबूत होगा, वह फायदे में रहेगी।
राहुल द्रविड़ का मानना है कि भारत और इंग्लैंड के बीच आगामी टेस्ट शृंखला में जिस टीम का भी गेंदबाजी आक्रमण मजबूत होगा, वह फायदे में रहेगी। द्रविड़ ने कहा, उनका गेंदबाजी आक्रमण अच्छा है। हम जब उनसे आखिरी बार खेले थे, तब से उनमें सुधार हुआ है। हम उनका सम्मान करते हैं, लेकिन हम भी जानते हैं कि हम अच्छा खेल सकते हैं। टीम का आक्रमण शृंखला का फैसला करेगा।  इंग्लैंड के गेंदबाजी विभाग में तेज गेंदबाज जेम्स एंडरसन, क्रिस ट्रेमलेट और स्टुअर्ट ब्राड तथा ऑफ स्पिनर ग्रीम स्वान हैं, जबकि भारतीय टीम में सचिन तेंदुलकर, वीवीएस लक्ष्मण और स्वयं द्रविड़ जैसे बल्लेबाज हैं।  द्रविड़ ने कहा, दोनों टीमें पिछले कुछ समय से अच्छा प्रदर्शन कर रही हैं। हमें घरेलू सरजमीं पर और विदेशी धरती पर अपने रिकॉर्ड पर गर्व है। इंग्लैंड का रिकॉर्ड भी बहुत अच्छा है। इससे निश्चित तौर पर यह शृंखला महत्वपूर्ण बन गई है। दायें हाथ के इस बल्लेबाज ने कहा कि उनकी टीम के लिए अच्छी शुरुआत करना महत्वपूर्ण है।  उन्होंने कहा, यह महत्वपूर्ण है कि हम अच्छी शुरुआत करें। कई बार हमें लगा कि शुरुआत वैसी नहीं रही, जैसी हम चाहते थे। हम अच्छी शुरुआत चाहते हैं, क्योंकि यह बड़ा अंतर पैदा कर सकती है। द्रविड़ ने कहा कि जब भी लॉर्ड्स में खेलते हैं, तो उन्हें घर जैसा लगता है।  उन्होंने 15 साल पहले इसी मैदान पर टेस्ट क्रिकेट में पदार्पण किया था। उन्होंने कहा, मेरी यहां खास यादें जुड़ी है। यहां घर जैसा लगता है। यह ऐसा स्थान है, जहां खेल का इतिहास और परंपरा जुड़ी है। मेरे पदार्पण मैच में बनाए गये 95 रन मेरे लिए काफी मायने रखते हैं।  उन्होंने कहा, मुझे याद है जब मैं 50 रन पर खेल रहा था और उस शाम श्रीनाथ के साथ लॉर्ड्स पर खड़ा था, तो मुझे महसूस हुआ कि यह बहुत अहम पारी है। इससे मुझे राहत मिली। मुझे लगा नहीं था कि यह किसी बात की शुरुआत है और 15 साल बाद भी मैं यहां खड़ा होकर इसके बारे में बात करूंगा।  द्रविड़ ने कहा कि टीम में उनकी भूमिका पारी के सूत्रधार की है, ताकि स्ट्रोक खेलने वाले बल्लेबाज बड़ा स्कोर बना सके। उन्होंने कहा, वनडे और टी-20 क्रिकेट के आने से कई बेहतरीन शॉट देखने को मिल रहे हैं। हर टीम में हर खिलाड़ी की विशेष भूमिका होती है। जोनाथन ट्राट जैसे खिलाड़ी की भूमिका अलग होगी। वीरू, सचिन और लक्ष्मण जैसे आक्रामक स्ट्रोक खेलने वाले खिलाड़ी हैं। ऐसे ही खिलाड़ी मिलकर अच्छी टीम बनाते हैं।  सॉमरसेट के खिलाफ अभ्यास मैच में भारत का प्रदर्शन अच्छा नहीं रहा, लेकिन द्रविड़ ने कहा कि वह इससे चिंतित नहीं हैं।